Man en dogter vas wat vir polisie jok | Maroela Media
Man en dogter vas wat vir polisie jok
'n Man en sy dogter is Vrydag in hegtenis geneem nadat hulle die polisie met opset op 'n dwaalspoor geplaas het in hul soeke na twee "gevaarlike inbrekers".
Kapt. Colette Weilbach, woordvoerder van die polisie, het gesê die polisie is Vrydag na 'n woonstel in Sunnyside, Pretoria, ontbied waar 'n beweerde inbraak plaasgevind het. Die 49-jarige man het beweer hy en sy 27-jarige dogter het wakker geword van 'n geluid by die venster waarna hulle deur twee gewapende rowers gekonfronteer is. Die man het gesê die rowers het kontant, 'n 9 mm-pistool en 'n televisiestel gesteel en op die vlug geslaan.
"Ná 'n hele dag se ondersoek en verdere ondervraging van die man, het hy erken dat hy gejok en 'n valse saak aangegee het," het Weilbach gesê. Die man én sy dogter is in hegtenis geneem en aangekla van meineed.
"Die polisie wil dit duidelik maak dat hierdie soort oortredings nie geduld sal word nie. Om met opset 'n valse verklaring onder eed af te lê, is 'n ernstige oortreding," het sy gesê. "'n Volledige ondersoek word gedoen van elke saak wat aangemeld word en indien die polisie vasstel die klaer was oneerlik, sal hy voor die volle mag van die gereg te staan kom."